钦定古今图书集成/明伦汇编/官常典/第294卷 > 胡十门
## 钦定古今图书集成/明伦汇编/官常典/第294卷 > 胡十门

按《金史》本传：始祖兄弟三人，保活里之后，为神土懑
迪古乃，别有传。胡十门者，曷苏馆人也。父挞不野，事
辽为太尉。胡十门善汉语，通契丹大小字，勇而善战。
高永昌据东京，招曷苏馆人，众畏高永昌兵彊，且欲
归之。胡十门不肯从，召其族人谋曰：“吾远祖兄弟三
人同出高丽，今大圣皇帝之祖入女直，吾祖留高丽，
自高丽归于辽，吾与皇帝皆三祖之后。皇帝受命即
大位，辽之败亡有征，吾岂能为永昌之臣哉！”始祖兄
阿古迺留高丽中，胡十门自言如此，盖自谓阿古迺
之后云。于是率其族属部众诣撒改、乌蠢降，营于驼
回山之下。永昌攻之，胡十门力战不能敌，奔于撒改。
及攻开州，胡十门以粮饷给军。后攻保州，辽将以舟
师遁，胡十门邀击败之，降其士卒，赏赐甚厚，以为“曷
苏馆七部勃堇”，给银牌一、木牌三。天辅二年卒，赠监
门卫上将军，再赠骠骑卫上将军。子《钩空》，尝从攻显
州，领四谋克军，破鱼梁务，功最，以其父所管十部为
“曷苏馆都勃堇。”有合住者，亦称始祖兄苗裔，但不知
与胡十门相去几从耳。